**REFERAT FRA ORDINÆR GENERALFORSAMLING**

**I**

**ANHOLT BORGERFORENING DEN 12. marts 2023**

**Generalforsamlingen blev afholdt efter dagsordenen i henhold til vedtægterne:**

 **1. Valg af dirigent og referent**

 **2. Bestyrelsens beretning**

 **3. Regnskabsaflæggelse**

**4. Kontingentfastsættelse**

 **5. Indkomne forslag**

 **6. Valg af bestyrelse, revisor samt suppleanter**

 **7. Eventuelt**

**Ad 1. Valg af dirigent og referent**

Bestyrelsen foreslog Poul Anker Boisen og Mia Nordby, som henholdsvis dirigent og referent, hvilket de 19 fremmødte godkendte.

Dirigenten konstaterede generalforsamlingen for lovlig varslet, og han gav herefter ordet til bestyrelsesmedlem Birgitte Dahl Jeppesen, eftersom formanden Karen Konge ikke havde mulighed for at deltage.

**Ad 2. Bestyrelsens beretning**

Der er sket mange ting i det sidste år. Lad os derfor liste nogle af de ting op som vi har været involveret i. I Borgerforeningen er vi Involveret i et projekt om fri- landsbyer og fri-øer som er nedsat af Landdistrikternes Fællesråd. Grunden til, at vi har søgt om deltagelse i projektet er, at vi oplever at vi har svært ved at gennemføre nogle projekter på grund af gældende love og regler. På Anholt ønsker vi at blive fritaget for visse lover og regler i forbindelse med nogle specifikke projekter. Det drejer sig især om muligheden for at opføre nye lejeboliger uden at skulle holde sig under et bestemt kvadratmeterloft, om muligheden for fortsat at køre med en fleksibel taxaordning, samt muligheden for at reservere billetter til færgen for øboere og deres nærmeste pårørende, men det kan være der dukker andre problemstillinger op undervejs i forsøgsperioden. Aktuelt har 8 småøer ansøgt om at blive fri øer sammen med os i 2022. Vi vil selvfølgelig fortælle nærmere om processen, som desværre varer flere år, i Anholtposten.

Generelt har borgerforeningen et godt og nært samarbejde med Sammenslutningen af danske småøer, hvor vi jo er medlem. Hvert år går en andel på 50 kroner af jeres kontingent til Anholt borgerforening til Ø-sammenslutningens arbejde for at sikre de bedst mulige vilkår for de 27 beboede småøer i Danmark med under 1200 beboere og som ikke har sin egen Kommune. Nogle af de emner som optager Ø- sammenslutningen i disse år, er udvikling af grønne færger, videreudvikling af landevejsprincippet, (det vil sige, at det ikke må være for dyrt at komme til øerne), samt affaldshåndtering på småøerne. Vi deltager også hvert år i generalforsamlingen på forskellige øer og Repræsentantskabsmødet i Odense. Vi bestræber os på at formidle vores erfaringer videre i Anholt Posten og henviser i øvrigt til Ø-Posten.

Ø sammenslutningen har også taget sig problematikken omkring ø-købmænd i krise. Man har henvendt sig til indenrigsministeren og gjort opmærksom på de små ø-købmænds vanskelige situation på grund af stigende energipriser og inflation. Til vores glæde kan vi konstatere er en ny politisk aftale tilgodeser købmænd i de små landsbysamfund herunder på småøerne.

Også problemet med maksimum beløb - det vil sige det loft man skal overholde i byggeprisen på almene boliger- har man rejst over for boligministeren og andre politikere. Det giver nemlig nogle store udfordringer på øerne i forhold til at få opført nye lejeboliger. Det er jo ikke en ny problematik og på Anholt har vi arbejdet for nye billige boliger i mange år og det er blandt andet også derfor, at vi er gået med i fri-øordningen. Alligevel skal det nævnes, at der bliver arbejdet videre med problematikken, fordi der blev åbnet for en ny pulje af tilskud til opførelse af almene boliger på småøerne 1. juli sidste år.

Ø sammenslutningen har også rettet henvendelse til miljøministeriet omkring affaldssortering, fordi øer med under 200 beboere er undtaget lovgivning om sortering af affald i 8 til 10 forskellige fraktioner. På mange øer, blandt andet her på Anholt, ønsker man at sortere affald bedre. Så vi bakker op om Ø-sammenslutningens fortsatte arbejde, med at finde en løsning på denne udfordring.

Her på Anholt har borgerforeningen og arbejdet for at blive bedre informeret om de fremtidige planer for affaldssortering på øen. Det vi har fået at vide, er at genbrugsstationen bliver udvidet til mere end dobbelt størrelse for at gøre plads til meget mere affaldssortering. En udvidelse der koster 3 millioner. Hvordan affaldssorteringen kommer til at foregå rundt på Anholt, ved vi ikke endnu - og det ved politikerne åbenbart heller ikke, da de har travlt med at få affaldssorteringen til at fungere i hele kommunen inden august 2023.

En anden udfordring vi har i forbindelse med affaldshåndtering, er haveaffald. Vi vil ikke acceptere at det skal være en grundejer forpligtelse, da det jo ikke er gældende i resten af kommunen og vi vil fortsat presse på for at få en god løsning, når vi mødes med kontaktudvalget i juni. Et af de punkter vi vil slå hårdt på, er brandfaren ved at have grene og haveaffald liggende rundt på grundene.

Anholtfærgen har reduceret en smule i antallet af afgange og den sejler 10 minutter tidligere fra Anholt for at spare på dieselen i disse tider hvor energipriserne er høje. Det har vi fra borgerforeningens side bakket op om. Vores repræsentant i færøudvalget har stillet nogle spørgsmål til ansvarsfordelingen i færge-udvalget. Færgeudvalget er jo i princippet reder for anholtfærgen men dertil hørende ansvar, men eftersom mange beslutninger angående færgedriften tages udenom færge udvalget, så mener vores repræsentant Jakob Gede ikke, at udvalget skal stå som ansvarshavende. Han har derfor taget initiativ til at skal der laves nogle grundlæggende vedtægtsændringer, et arbejde vi bakker op om i bestyrelsen.

Turistkontoret på færgekontoret fortsætter som sidste år, så Visit Århus og Anholtfærgen i samarbejde driver gæsteservice på øen.

i 2022 blev der præsenteret planer for en ny vindmøllepark 8 kilometer syd for Anholt med 21 Møller som skal være 260 meter høje eller 51 master med en højde på 195 meter. Til sammenligning er de eksisterende vindmøller 142 meter høje. På nuværende tidspunkt er planerne skrinlagt på grund af nogle EU-regler, men Borgerforeningen vil aktivt følge med i projektets forløb og komme med vores synspunkter.

i 2022 søgte vi om at blive en del af et projekt med at få genetableret nordvest revet. Et projekt hvor DTU søgte lokationer rundt i Danmark, hvor genetablering af rev kunne fungere som kystsikring. Vi kom desværre ikke med i runden.

Siden sidste generalforsamling har vi haft dialog med Norddjurs Kommune om udgravning af grøfterne eller vandingskanalerne i Vesterlandet og der ligger nu en skriftlig plan for, hvordan grøfterne skal vedligeholdes. Tidligere lå der ikke en plan, og grøfterne blev vedligeholdt efter behov hvilket vakte bekymring hos nogle natur- og fugleelskere, som rettede henvendelse til borgerforeningen. For at dokumentere vedligeholdelsen har vi taget billeder af sidste beskæring her i januar 2023 og sendt til Kommunen.

I efteråret har borgerforeningen søgt fået 125.000 i FLAG midler til opførelse af et slæbested på Anholt Havn. Et slæbested hvor lokale og sommerhusejere kan køre deres både og joller sikkert i vandet. Borgerforeningen havde fået det indtryk, at Anholt Havn ville stå for udførslen af projektet, men der er vi gået forbi hinanden. Vi har et foreløbigt projekt på skitseblokken og Anholt havn har stillet jord til rådighed, og nu vil borgerforeningen gå videre med at samle en arbejdsgruppe, som skal bestå af jolleejere, Borgerforeningen og havnefogeden. Næste udfordring er at søge flere penge og derefter finde en form, som slæbestedet kan drives under.

Sidst men ikke mindst har vi i samarbejde med Grundejerforeningen og Erhvervsforeningen planlagt et visionsarbejde for Anholt. Konkret har det foregået på den måde, at en repræsentant fra de 3 foreninger sammen med en ekstern konsulent har planlagt 3 borgermøder og lagt op til en dialog på Facebook og via mail, så alle har haft mulighed for at kommet med deres idéer, værdier, intentioner og visioner for Anholts fremtid. Vi har nemlig gentagne gange hørt, at hvis vi ikke har en fælles vision eller nogle fælles ønsker her på øen, så får vi aldrig kommunen eller forskellige fonde til at skyde millioner af kroner i udvikling af øen, for eksempel kystsikring af havnen, lokalplans arbejde og udvikling af havneområderne samt naturpleje og turisme udvikling, bare for at nævne nogle vigtige arbejdsopgaver i fremtiden. Over 60 personer har faktisk deltaget på den ene eller den anden måde i processen, men det er klart at vi kun lige er startet, og at vi skal have mange flere stemmer i spil. Derfor vil vi også fremover bestræbe os på at holde borgermøder med jævne mellemrum, når vigtige emner skal diskuteres.

Vi glæder os til en god generalforsamling og efterfølgende hyggelig fejring af borgerforeningens 50-års jubilæum

Beretningen blev herefter godkendt.

**Ad 3. Regnskabsaflæggelse**

Regnskabet for 2022 er tidligere på året blevet sendt til samtlige medlemmer. Kassereren Jette Hansen oplyste, at grunden til at kontingentindtægterne fra medlemmer er så lille skyldes, at der blev vedtaget sidste år at gå fra bagudbetaling til forudbetaling. Endvidere oplyste hun, at stigningen i abonnement indtægterne skyldes, at der sidste år blev vedtaget at sætte beløbet op.

Birgitte Dahl Jeppesen fortalte, at det er takket være Jesper Holst at Borgerforeningen har modtaget kr. 64.000, - til visionsarbejdet.

Herefter blev regnskabet godkendt.

**Ad 4. Kontingentfastsættelse**

Bestyrelsen foreslog uændret kontingent på kr. 200,- for enlige og kr. 350,- for par. Første års medlemskab for nytilflyttede er stadig gratis. Dette blev godkendt uden bemærkninger.

**Ad 5. Indkomne forslag**

Der var ingen indkomne forslag.

**Ad 6. Valg af bestyrelse, revisor samt suppleanter**

På valg til bestyrelsen var Jakob Gede, Jakob Grell og Ulf Brøste. Alle var villige til genvalg og blev genvalgt.

Poul Anker Boisen blev genvalgt som suppleant.

Torben Zimmer blev genvalgt som revisor.

Jakob Garde blev genvalgt som revisorsuppleant

Bestyrelsen består herefter af: Karen Konge, Ulf Brøste, Birgitte Dahl Jeppesen, Jakob Gede, Jakob Grell, Gitte Andersen og Bjarke Fonnesbech.

**Ad 7. Eventuelt**

Forslag om at indkalde suppleanten til møderne, således at man er relativt opdateret på, hvad der foregår.

Anders Rytter har bedt BF om at tage 3 punkter med til næste kontaktudvalgsmøde, som nu fremlægges og diskuteres på generalforsamlingen;

**Naturpleje** foregår med kæmpemaskiner med larvefødder, fordi det skal gå stærkt. Kunne det ikke blive en stilling for en fastboende? Det synes oplagt at benytte nogle af alle de penge, man modtager til naturpleje på nogle små hyggelige jobs til fastboende.

Komposteringen kunne samles et sted på øen, til gavn for alle.

Det vækker undren blandt fastboende, at der var krav om anvendelse køreplader i forbindelse med vejarbejde på Nordstrandvej efter stormen og efterfølgende må kommunen lave naturpleje med disse kæmpe maskiner som ses både ved optagning af birk og hybenrose i ørkenen? Det fremføres også, at kommunen kun har givet tilladelse til 40 maratonløbere, fordi det er fredet område, men der må gerne køre kæmpemaskiner rundt i ørkenen?

Konklusion: Bestyrelsen henvender sig til kommunen og tager det op med kontaktudvalget. Emnet er ligeledes oplagt i forhold til visionsarbejdet omkring naturpleje.

2: F**orslag om at lægge asfalt i byen.**

Dels støver det og dels fyldes der stabilgrus på vejene uden videre vedligeholdelse. Der graves aldrig af.

På Fanø er der asfalt og det er rigtig hyggeligt og pænt. Asfalt ville gøre det nemmere for børn at cykle samt for rulleskøjter og rollatorer.

Der findes måske også andre muligheder end asfalt? Det er mere charmerende med grus fremfor asfalt. Brosten evt?

Dræning af vand burde ikke være et problem.

Konklusion: Oplagt at tage dette forslag op på næste borgermøde.

**3. forslag: Kunne man gøre Gennem Landet bilfri?** Så det blev en cykle-gå vej. Evt. blot en del af året.

De gående generer de kørende. De kørende generer de gående.

Der er mange gående på Nordstrandvej så mange bilister vælger netop Gennem Landet, hvorfor det vil være en god ide at gøre den ene vej til gå/cyklevej og den anden vej fortrinsvist til biler.

Det bliver bemærket, at Elcykler er et problem for bilister, fordi de kører så stærkt at de er svære at overhale inden der kommer modkørende.

Dog er der mange folk med bagage, som vælger Nordstrandvej når man er gående /cyklende pga. den anden vej Gennem Landet er så bakket.

Der kunne måske trafikinformeres på færgen, hvor man har god tid til at læse foldere og plancher, og der er masser af plads til mere info. Teleskærme kunne eksempelvis oplyse om god opførsel.

Måske kunne det hjælpe noget at gøre vejen en meter bredere?

Konklusion: Det kunne være en god ide at lægge dette forslag ind under visionsarbejdet.

Anholt, den 17./3. 2023

Mia Nordby Poul Anker Boisen

Referent Dirigent